
ДО

ОБЩИНСКИ СЪВЕТ

БУРГАС
ДОКЛАДНА ЗАПИСКА

ОТ ДИМИТЪР НИКОЛОВ – КМЕТ НА ОБЩИНА БУРГАС

Относно: Приемане на Правила за прием на деца в първи клас в учебни заведения на територията на община Бургас за учебната 2024/2025 година и Правила за прием на деца в общински самостоятелни детски ясли, детски градини и полудневни подготвителни групи към училища на територията на община Бургас за учебната 2024/2025 година.
УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

Разпоредбата на чл. 147 от Закона за предучилищно и училищно образование (ЗПУО) предвижда условията и реда за прием на ученици от първи клас да се определя с държавния образователен стандарт за организацията на дейностите в училищното образование, същият регламентиран с Наредба № 10 от 01.09.2016 г. за организация на дейностите в училищното образование, издадена от министъра на образованието и науката /обн., ДВ, бр. 73 от 2016 г.; посл. изм. бр. 105 от 19.12.2023 г./- Наредбата. Съгласно чл. 43 от Наредбата, за осъществяване на приема в първи клас за всяко населено място с повече от едно училище общините разработват система за прием, в която водещ критерий е близостта на училището до постоянния/настоящия адрес на детето, и определят прилежащи райони на училищата за обхват на учениците. Приемът на деца в общинските детски ясли, детски градини и полудневни подготвителни групи към училищата на територията на община Бургас е регламентиран в Наредбата за условията и реда за записване, отписване и преместване на деца в общинските детски ясли, детски градини и полудневни, подготвителни групи към училищата на територията на община Бургас, приета от Общински съвет – Бургас на основание чл. 59, ал. 1 от Закона за предучилищното и училищното образование. 

Във връзка с изпълнение на горецитираните законови разпоредби и разпоредбите на Наредбата за условията и реда за записване, отписване и преместване на деца в общинските детски ясли, детски градини и полудневни, подготвителни групи към училищата на територията на община Бургас, Община Бургас подготви единни Правила за прием на деца в първи клас в учебни заведения на територията на община Бургас за учебната 2024/2025 година и Правила за прием на деца в общински самостоятелни детски ясли, детски градини и полудневни подготвителни групи към училища на територията на община Бургас за учебната 2024/2025 година, наричани по-долу за краткост Правилата, с които да бъдат уредени сроковете и редът за регистриране за участие, класиране и записване на деца в общински самостоятелни детски ясли, детски градини и полудневни подготвителни групи към училища на територията на община Бургас и ученици в І клас в училищата на територията на Община Бургас. С цел улеснение на кандидатстващите родители Правилата за прием на деца в общински самостоятелни детски ясли, детски градини и полудневни подготвителни групи към училища на територията на община Бургас и прием на ученици в І клас в учебни заведения са уеднаквени. Приемането на Правилата е в изпълнение на Стратегически приоритет 1. Втора група мерки: Качествено образование и социализация на децата от най-ранна възраст от Програмата за демографско развитие на Община Бургас, приета от Общински съвет- Бургас през юни 2023 г. и цели осигуряване на равен достъп до модерна, качествена и ефективна грижа за децата в Община Бургас, и е условие за запазване професионалната активност на родителите и бързото им връщане на работа при желание от тяхна страна. Гарантирането на равен достъп е и условие за ранната социализация на децата, плавно адаптиране към живот в общност на връстници и за намалява отпадането им от системата на предучилищно и училищно образование. 
С приемането на Правилата, Община Бургас цели да гарантира реализирането на националната образователна политика, в частта й за предучилищното и училищното образование на територията си, при спазване на принципите за осигуряване правото на задължително предучилищно и училищно образование - достъп до качествено образование и приобщаване на всяко дете; прозрачност на управлението и предвидимост на развитието на предучилищното и училищното образование; автономия за провеждане на образователни политики, самоуправление и децентрализация и ангажираност на общината по въпросите на предучилищното и училищното образование. 
Предложението за класиране при прием на деца в общински самостоятелни детски ясли, детски градини и полудневни подготвителни групи към училища на територията на община Бургас и ученици в І клас в учебни заведения, е същото да се осъществява на база точкова система като водещ критерий (в съответствие със законовите разпоредби) е близостта на образователната институция до постоянния/настоящия адрес на детето. При спазване на водещия критерий децата се разпределят в групи в зависимост от продължителността на местоживеене на посочения постоянен/настоящ адрес, считано към датата, обявена за първоначална регистрация в системата за прием. Критерии за прием, носещи точки са също: детето, за което се подава заявление за прием е с трайни увреждания над 50 %; детето е с един или двама починали родители; наличието на други деца от семейството, посещаващи същото детско/учебно заведение; детето е посещавало яслена група или подготвителна група в същата образователна институция, за която се кандидатства; детето е от семейство с повече от две деца; детето е със специални образователни потребности или дете-близнак. При определяне на общия брой точки се отчита и поредността на образователната институция в избора за прием. Получените точки от всички критерии се използват за база за изчисляване на общия брой точки за всяко избрано детско/учебно заведение. В случай, че след прилагане на критериите за класиране, броят на децата, получили равен брой точки надвишава броя на местата в съответното училище/детска градина, децата се класират по реда на регистрация в електронната система за прием. 
С приемането на Правилата се създава възможност за балансиран прием и удовлетворяване на желанието на всеки родител, чрез регламентиране на начина на класиране на децата, съобразно подадената от родителите (настойниците) информация  по посочените критерии. В Правилата, за всяко учебно/детско заведение, е определен и прилежащият район, който включва един или повече Центрове за административни услуги (ЦАУ) според административното деление на Община Бургас. 
В съответствие с изискването на чл. 66, ал. 1 и ал. 2 и 69 от Административнопроцесуалния кодекс, уведомяване за предстоящо издаване на Правила за прием на деца в първи клас в учебни заведения на територията на община Бургас за учебната 2024/2025 година и Правила за прием на деца в общински самостоятелни детски ясли, детски градини и полудневни подготвителни групи към училища на територията на община Бургас за учебната 2024/2025 година е оповестено, чрез публикуване проекта на електронната страница  на Община Бургас на 23.11.2023 г. На заинтересованите е осигурена възможност да осъществят правото си на участие в производството по издаване на акта, като е предоставен едномесечен срок.  
В предоставения срок не са постъпили предложения и възражения от заинтересовани лица.

Предвид гореизложеното и на основание чл. 21, ал. 1, т. 23 и ал. 2 от Закона за местното самоуправление и местната администрация, предлагам, Общински съвет - Бургас да вземе следното           

Р Е Ш Е Н И Е :

Приема Правила за прием на деца в първи клас в учебни заведения на територията на община Бургас за учебната 2024/2025 година и Правила за прием на деца в общински самостоятелни детски ясли, детски градини и полудневни подготвителни групи към училища на територията на община Бургас за учебната 2024/2025 година.
Приложения: 1. Проект на Правила за прием на деца в първи клас в учебни заведения на територията на община Бургас за учебната 2024/2025 година и Правила за прием на деца в общински самостоятелни детски ясли, детски градини и полудневни подготвителни групи към училища на територията на община Бургас за учебната 2024/2025 година;


           2. Извлечение от официалния сайт на Община Бургас, раздел Административни актове, удостоверяващо оповестяване откриването на производството по издаване на акта.

